Author: dcaplanova
Last saved by: jdubenova
Company: user

Predkladacia správa

Predložený návrh zákona, ktorým sa mení a dopĺňa zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení neskorších predpisov a  o zmene a doplnení niektorých zákonov sa predkladá na základe Plánu legislatívnych úloh vlády SR na rok 2010.

Cieľom návrhu zákona je transpozícia smernice Európskeho parlamentu a Rady 2009/14/ES,  ktorou sa mení a dopĺňa smernica 94/19/ES o systémoch ochrany vkladov, pokiaľ ide o úroveň krytia a výplatnú lehotu (ďalej len „smernica“) do právneho poriadku Slovenskej republiky.

Smernicou Európskeho parlamentu a Rady 94/19/ES sa už ustanovilo pre vkladateľov základné krytie. Vzhľadom na prebiehajúce finančné otrasy bolo však nutné zlepšenie tohto krytia. Súčasná minimálna úroveň krytia ustanovená v smernici 94/19/ES bola 20 000 eur, pričom členské štáty mali možnosť stanoviť vyššie krytie. Táto úroveň sa však pre veľký počet vkladov v Európskej únii ukázala byť nedostatočná. Aby si vkladatelia zachovali dôveru v systém a finančné trhy dosiahli väčšiu stabilitu, smernica stanovila minimálnu úroveň  krytia od 30. júna 2009 na 50 000 eur a od 31. decembra 2010 by sa podľa smernice krytie úhrnných vkladov každého vkladateľa malo stanoviť na 100 000 eur. Slovenská republika v dôsledku zachovania stability finančného trhu a dôvery vkladateľov pristúpila počas finančnej krízy k úplnému (100%) krytiu vkladov. Nakoľko smernica už počnúc dňom 31.12.2010 neurčuje hranicu 100 000 eur ako minimálnu hranicu, ale ako jednotný limit pre všetky členské štáty Európskej únie, je potrebné zmeniť v zákone o ochrane vkladov doposiaľ platné 100%-né krytie na maximálne 100 000 eur. 

V súčasnosti ustanovená výplatná lehota v trvaní troch mesiacov, ktorú je možné predĺžiť na deväť mesiacov, odporovala potrebe zachovávať dôveru vkladateľov a nespĺňala ich potreby. Smernica z tohto dôvodu skrátila výplatnú lehotu na obdobie dvadsať pracovných dní. Táto lehota by sa mala predlžovať len vo výnimočných prípadoch a len po schválení príslušnými orgánmi o ďalších desať pracovných dní.

Novým prvkom v smernici je povinnosť pre členské štáty EÚ overovať pravidelne funkčnosť systémov ochrany vkladov, ktorá sa premietla aj do návrhu zákona a Národnej banke Slovenska je uložená povinnosť v predstihu informovať Fond ochrany vkladov o  skutočnostiach, ktoré by pravdepodobne mohli viesť k vyhláseniu banky za neschopnú vyplácať vklady. 

Súčasťou návrhu je aj úprava zákona č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v čl. II. Navrhovaná úprava čl. II má za cieľ zosúladenie s pripravovanou novelou smernice EÚ 97/9/ES o systémoch náhrad pre investorov pokiaľ ide o úroveň krytia.

Článok III obsahuje novelu zákona č. 400/2009 Z. z. o štátnej službe a o zmene a doplnení niektorých zákonov, ktorá zrovnoprávňuje možnosť vykonávania činností vyplývajúcich z funkcií členov riadiacich, kontrolných a dozorných orgánov právnických osôb v rámci služobného času s činnosťami uvedenými v § 61 ods. 3 tohto zákona. 

	Návrh zákona je v súlade s Ústavou Slovenskej republiky, ústavnými zákonmi, zákonmi, medzinárodnými zmluvami, ktorými je Slovenská republika viazaná a s právom Európskej únie.

Návrh predmetného zákona bol predmetom medzirezortného pripomienkového konania a predkladá sa bez rozporov.